આમ જુઓ તો, ‘ગોલમાલ-૩’ એ બસુ ચેટર્જીની ‘ખટ્ટામીઠા’ની જ રિમેક છે. પ્રીતમ (મિથુન ચક્રવર્તી)ના ત્રણ દીકરા છે – માધવ (અર્શદ વારસી), લક્ષ્મણ (કુણાલ ખેમૂ) અને લકી (તુષાર કપૂર). ફિલ્મનો ઉઘાડ જ પહેલી ‘ગોલમાલ’ના સીનની જેમ થાય છે – માધવ કોલેજમાં પેપર વેચતો હોય છે. પ્રીતમ સ્કૂલ બસ ચલાવતો હોય છે. ડેવિડ ધવનની ‘આંખે’ના ઇન્સ્પેક્ટર સદાશિવ અમરાપુરકરની જેમ, ભૂલવાની ટેવ ધરાવતો ડોન પપ્પી (જોની લિવર) તેના સાથીઓ તેજા (સંજય મિશ્રા અને વ્રજેશ હીરજી) અને દાગા (‘મિ. ઇન્ડિયા’માં મોગેમ્બોના સાથીઓના આ જ નામો હતાં.) સાથે ગોવામાં મહારાણીનો હાર ચોરીને ભાગતો હોય છે. (કઈ મહારાણી અને ક્યાંની – એ નહીં પૂછવાનું). પપ્પી પોલીસથી બચવા માટે એ હાર પ્રીતમની સૂટકેસમાં છુપાવી દે છે. અને થોડી વારમાં ભૂલી જાય છે એટલે પોલીસ ઇન્સ્પેક્ટર દાંડે (મુરલી શર્મા)ને જ પોતાના સાથીઓ તેજા અને દાગા ચોર છે તેમ કહી દે છે!